Burjassot continua treballant en el desenvolupament de l’Agenda 2030
2025-07-24

Amb pas ferm i treballant des de totes les àrees i serveis municipals. Així és com l’Ajuntament de Burjassot està duent a terme el desenvolupament de l’estratègia municipal per a l’Agenda 2030, basada en els Objectius de Desenvolupament Sostenible (ODS), mitjançant un procés participatiu i multinivell. Un treball que s’està coordinant des de la Regidoria de Medi Ambient, dirigida per Estefanía Ballesteros.

Amb els resultats obtinguts en esta fase, es crearà el full de ruta que marcarà les accions a dur a terme fins a 2030 per a fer de Burjassot un espai de convivència amable, acollidor, saludable i conscienciat que perseguisca la sostenibilitat en les seues polítiques de desenvolupament urbà.

Per a poder crear este full de ruta, és fonamental comptar amb l’opinió tant dels tècnics municipals com dels polítics i, per això, s’estan succeint les reunions en les quals s’estan recaptant les principals necessitats i inquietuds de Burjassot per a incloure-les en el projecte de futur del municipi, amb l’objectiu que siguen treballades i esmenades. L’opinió de totes les àrees municipals és fonamental per a consensuar les estratègies i planificar les accions més efectives a curt, mitjà i llarg termini.

Així mateix, la Regidoria de Medi Ambient ha avançat recent que també està previst celebrar una taula de treball i passar un qüestionari a la ciutadania per a que puga comentar les seues inquietuds i millores per al municipi, comptant amb això amb una participació activa de les veïnes i els veïns en tot el que esdevé a Burjassot.